## ‘Les Arts és Flamenc’ inicia 2025 amb l’art dels gaditans Antonio Reyes i Jesús Méndez

*** Els *cantaors* estaran acompanyats per Nono Reyes a la guitarra i Diego Montoya i Tate Núñez a les palmes
* Les pròximes actuacions de ‘Les Arts és Flamenc’ inclouen El Pele i Reyes Carrasco**

El Palau de les Arts Reina Sofia rep, divendres que ve, 21 de febrer, els gaditans Antonio Reyes i Jesús Méndez, dos reconeguts noms del cant flamenc que es presenten en el Teatre Martín i Soler a les 19:30 hores en la primera actuació de 2025 del cicle ‘Les Arts és Flamenc’.

Jesús Méndez forma part d’una de les famílies de *cantaors* més importants de Jerez, la saga dels Méndez, a la qual va pertànyer també ‘la reina de la buleria’, la famosa ‘Paquera de Jerez’. Des del seu debut l’any 2002, ha portat el seu art als principals escenaris i festivals, amb una notòria projecció internacional des d’Àsia a Europa passant per Àfrica i Amèrica.

Defensor a ultrança dels cants de La Plazuela i identificat amb les buleries i la *soleá*, Jesús Méndez destaca per la seua maduresa, progrés i brillantor en l’execució dels seus cants. Mereixedor de nombrosos guardons i premis, ha treballat amb les figures més destacades del gènere.

Per la seua banda, Antonio Reyes és també descendent d’una llarga dinastia flamenca. Familiar d’artistes com Antonio Montoya; Roque Montoya, *Jarrito*, i José Cortés Jiménez, *Pansequito*, el de Jerez ha heretat la tradició i l’amor pel cant flamenc, fins a convertir-se en un referent del cant ortodox.

L’artista de Chiclana, que va pujar per primera vegada a un escenari amb tan sols set anys, és considerat un dels *cantaors* més rellevants del moment. Elogiat pel seu sentiment i passió en el cant i per la seua interpretació pausada, que aconseguix una autenticitat i naturalitat úniques en el gènere, compta amb els premis Antonio Mairena i Manolo Caracol del Concurs Nacional d’Art Flamenc de Còrdova.

Jesús Méndez i Antonio Reyes estaran acompanyats en la seua actuació en Les Arts per Nono Reyes a la guitarra i Diego Montoya i Tate Núñez a les palmes.

Els pròxims artistes convidats dins de ‘Les Arts és Flamenc’ seran El Pele (24 d’abril) i Reyes Carrasco (23 de maig). Les Arts recorda que les entrades per a este cicle es poden adquirir en els diferents canals de venda del teatre: taquilles, la línia de venda 96 197 59 00 i la web de [Les Arts](https://www.lesarts.com/).

Fecha: 16/02/2025